《山茶》
宋代·郭印

枯林独秀染胭脂，不使群芳次第窥。
月桂殷勤来并色，江梅寂寞许同时。
霜飞雪舞终难挫，蝶隐蜂逃各未知。
折得一枝聊慰眼，儿童拍手误春期。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。